ชงต่ออายุแวต7%เดือนหน้า
คลังเสนอยืดลดแวต 7% กลางเดือนหน้า สั่ง สศค.เร่งสรุปภาษีแอลทีเอฟ
18 มิ.ย. 2558

คลังเสนอยืดลดแวต 7% กลางเดือนหน้า สั่ง สศค.เร่งสรุปภาษีแอลทีเอฟ
นายสมหมาย ภาษี รมว.การคลัง เปิดเผยว่า เตรียมเสนอคณะรัฐมนตรี (ครม.) ภายในกลางเดือน ก.ค.นี้ ให้ขยายเวลาการลดภาษีมูลค่าเพิ่ม (แวต) จาก 10% เป็น 7% ซึ่งจะสิ้นสุดในวันที่ 30 ก.ย.นี้ ออกไปอีก 1 ปี
สำหรับการพิจารณาสิทธิ ภาษีการลงทุนในกองทุนระยะยาว (แอลทีเอฟ) ได้ให้ทางสำนักงานเศรษฐกิจการคลัง (สศค.) พิจารณาให้สรุปได้ภายในปีนี้ เพราะยังมี เวลาเหลืออีกมาก เนื่องจากสิทธิประโยชน์แอลทีเอฟจะสิ้นสุดในปี 2559
ทั้งนี้ นายสมหมาย ยอมรับว่าการจัดเก็บรายได้ในปีงบประมาณ 2558 จะต่ำกว่าเป้าหมายประมาณ 1 แสนล้านบาท แต่คลังจะมีรายได้จากรัฐวิสาหกิจเข้ามาเพิ่ม 6 หมื่นล้านบาท ทำให้การเก็บรายได้รัฐบาลรวมลดลง
รมว.คลัง กล่าวด้วยว่า เศรษฐกิจไทยในปัจจุบันยังต้องพึ่งพาการลงทุนจากภาครัฐและเอกชน โดยในส่วนของภาครัฐได้มีการเร่งลงทุนในโครงการขนาดเล็กก่อน ขณะที่โครงการขนาดใหญ่ยังอยู่ระหว่างการเตรียมแผนงาน ซึ่งคาดว่าจะสามารถเดินหน้าได้ในช่วงต้นปี 2559
นายเอกนิติ นิติทัณฑ์ประภาศ รองผู้อำนวยการ สศค. กล่าวว่า สศค.เตรียมปรับลดคาดการณ์การส่งออกของไทยในปี 2558 จากเดิมที่คาดว่าจะขยายตัวได้ 0.2% เนื่องจากในช่วง 4 เดือนแรกของปีนี้มีการหดตัวอย่างต่อเนื่อง โดย สศค.อยู่ระหว่างติดตามตัวเลขการส่งออกในเดือน มิ.ย. ก่อนที่จะประกาศตัวเลขประมาณการผลิตภัณฑ์ มวลรวมในประเทศ (จีดีพี) อีกครั้ง จากเดิมที่เคยประเมินไว้ 3.7% แต่ยังเชื่อว่าจีดีพีปีนี้จะขยายตัวได้ไม่ต่ำกว่า 3% โดยเฉพาะในช่วงครึ่งปีหลังที่การใช้จ่ายภาครัฐจะเร่ง ตัวขึ้น
ขณะที่กรอบค่าเงินบาทในปีนี้ คาดว่าจะเคลื่อนไหวที่ระดับ 34 บาท/เหรียญสหรัฐ แต่มีโอกาสอ่อนค่าลงได้อีก หากธนาคารกลางสหรัฐ (เฟด) ตัดสินใจปรับขึ้นอัตราดอกเบี้ยนโยบาย